《杂谣五首》
清代·谭敬昭

一年种桃核，二年生桃根。三年开桃花，五年结桃实。十年摧为开，白云黄土三千春，肠断人间无限人。

东风吹南陌，花散作隋堤堤上沙，垂杨垂柳咽昏鸦。西楼高高挂团月，美人对镜头如雪。

水清莲叶瘦，水浊莲叶肥，水急莲叶稀。贫儿三日长苦饥，五陵年少金缕衣。

蜀道难，难于上青天。崎岖屈折百万千，人间行路险阻亦复然。

城上蒿，八月九月风萧骚。空谷兰，凝阴岁晏恒苦寒。人生自非青松枝，那能长作三五二八年时。

作者简介：谭敬昭(1774～1830）字子晋，一字康侯，号选楼，广东阳春人。嘉庆二十二年（1817）进士，官户部主事。公余辄手一编，萧然自得。敬昭淹博群籍，工于文词，所拟《答客难》一首，《七稽》一首，甚称于时；其乐府尤独出冠时，极为冯敏昌等所推。诗作又与张维屏、黄培芳之诗合编为《粤东三子诗钞》，北平翁方纲作序。故其时与番禺张维屏、香山黄培芳齐名，并称“粤中三子”，又与林联桂、黄玉衡、黄培芳、张维屏、吴梯、黄钊等合称“粤东七子”。著有《听云楼诗钞》十卷（补遗一卷）、《听云楼词钞》不分卷。